Daar sal nóú opgetree moet wordDit begin mos al hoe meer lyk asof aanstaande week se beraad oor die toekoms van Suid-Afrikaanse rugby op ŉ groot lawaai en weinig wol afstuur en nie die bloeding sal keer nie. Al hoe meer verdoemende stemme het die afgelope dag of twee opgegaan waaroor daar al jare lank gekla word: dat die probleme veel dieper lê as by die vertonings van die Springbokspan. Die Bokke se nederlae vanjaar teen die Iere, Argentinië, Australië en Nieu-Seeland was die laaste strooi en dit het regstreeks daartoe aanlediging gegee dat ŉ noodberaad gehou moet word. Maar dit sal nie net help om die krake toe te messel nie; of om die Bok-afrigter, Allister Coetzee, se afrigtingspan te vergroot nie; of om oor ŉ eenvormige speelpatroon te kibbel nie. Die rugbybase sal moet pa staan oor die erosie wat op alle vlakke voorkom. Drie van die gewese Springbok-afrigters, Nick Mallett, Heyneke Meyer en André Markgraaff sal nie by die beraad wees nie. Meyer is glo nie uitgenooi nie en Markgraaff en Mallett sal dit ook nie bywoon nie, want volgens hulle lê die probleem veel dieper as om oor afrigting te redekawel. Dit was ook ŉ openbaring en uiters braaf van die Springbok-agtsteman Duane Vermeulen toe hy Maandag sy mond oor die welstand van Suid-Afrikaanse rugby op timeslive uitgespreek het. Vermeulen het sy kop op die blok geplaas, en Dinsdag het hy getwiet dat hy vir sy medespelers opstaan, “en dan ook vir elke Suid-Afrikaner wat die sport so lief het”. Die oud-Bok-losskakel Joel Stransky het aan Reuters gesê dat die probleme van grondvlak af aangespreek moet word, en dat die 14 unies nie Springbokbelange op die hart dra nie maar net op die Curriebeker- en Superrugby fokus. Hy het gesê dat daar nog jarelange se pyn voorlê. Eugene Eloff, wat nou in Amerika afrig, het ook sy mond op rugby365.com uitgespoel. Volgens Eloff sal iemand met ruggraat en integriteit moet opstaan en leiding gee, want dit is dieselfde beamptes wat SA rugby tot in die sloot gedryf het. “Dit is angswekkend om te dink dat hulle salarisse verdien, grotes daarby,” het Eloff gesê. Verdoemend, om die minste te sê. Maar sal die rugbybase hulle daaraan steur?